Document ID: 32007D0088

ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Φεβρουαρίου 2007
για την κατανομή στις Κάτω Χώρες και στο Ηνωμένο Βασίλειο τριών πρόσθετων ημερών αλιείας για βελτιωμένη κάλυψη παρατηρητών σύμφωνα με το παράρτημα ΙΙΑ του κανονισμού (ΕΚ) αριθ. 51/2006 του Συμβουλίου
[κοινοποιηθείσα υπό τον αριθμό Ε(2007) 365]
(Τα κείμενα στην αγγλική και ολλανδική γλώσσα είναι τα μόνα αυθεντικά)
(2007/88/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 51/2006 του Συμβουλίου, της 22ας Δεκεμβρίου 2005, περί καθορισμού, για το 2006, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων (1), και ιδίως το παράρτημα IIA σημείο 11,
Μετά από διαβούλευση της επιστημονικής, τεχνικής και οικονομικής επιτροπής αλιείας,
Εκτιμώντας τα ακόλουθα:
(1)
Το σημείο 8.2 του παραρτήματος IIA του κανονισμού (ΕΚ) αριθ. 51/2006 προσδιορίζει τον μέγιστο ετήσιο αριθμό ημερών, κατά τη διάρκεια των οποίων ένα κοινοτικό σκάφος μπορεί να βρίσκεται σε οποιαδήποτε από τις περιοχές που καθορίζονται στο σημείο 2 του εν λόγω παραρτήματος φέροντας επ’ αυτού ένα από τα αλιευτικά εργαλεία που αναφέρονται στο σημείο 4 του ιδίου παραρτήματος.
(2)
Το σημείο 11 του παραρτήματος IIA επιτρέπει στην Επιτροπή να κατανέμει, βάσει ενός βελτιωμένου προγράμματος κάλυψης παρατηρητών και σε συνεργασία μεταξύ των επιστημόνων και του κλάδου της αλιείας, τρεις πρόσθετες ημέρες αλιείας κατά τις οποίες ένα σκάφος μπορεί να βρίσκεται εντός της περιοχής φέροντας επ’ αυτού οποιοδήποτε από τα εργαλεία που αναφέρονται στο σημείο 4 του εν λόγω παραρτήματος.
(3)
Οι Κάτω Χώρες και το Ηνωμένο Βασίλειο έχουν υποβάλει ένα τέτοιο βελτιωμένο πρόγραμμα κάλυψης παρατηρητών σε συνεργασία με τους επιστήμονες και τον κλάδο της αλιείας.
(4)
Ενόψει των υποβληθέντων προγραμμάτων, θα πρέπει να κατανεμηθούν τρεις πρόσθετες ημέρες παραμονής στη θάλασσα στις Κάτω Χώρες και το Ηνωμένο Βασίλειο για την περίοδο από την 1η Φεβρουαρίου 2006 έως τις 31 Ιανουαρίου 2007 για τα σκάφη τα οποία εμπλέκονται στα υποβληθέντα βελτιωμένα προγράμματα κάλυψης παρατηρητών.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο μέγιστος αριθμός ημερών που ορίζεται στο σημείο 8.2 του παραρτήματος IIA του κανονισμού (ΕΚ) αριθ. 51/2006 αυξάνεται κατά τρεις ημέρες για σκάφη που φέρουν επ’ αυτών οποιοδήποτε από τα εργαλεία που αναφέρονται στο σημείο 4 του εν λόγω παραρτήματος IIA, φέρουν σημαία των Κάτω Χωρών ή του Ηνωμένου Βασιλείου και εμπλέκονται στα υποβληθέντα βελτιωμένα προγράμματα κάλυψης παρατηρητών που αναφέρονται στο σημείο 11.1 του εν λόγω παραρτήματος.
Άρθρο 2
1. Επτά ημέρα μετά από τη δημοσίευση της παρούσας απόφασης στην Επίσημη Εφημερίδα της Ευρωπαϊκής Ένωσης, οι Κάτω Χώρες και το Ηνωμένο Βασίλειο υποβάλλουν στην Επιτροπή τον πλήρη κατάλογο των σκαφών που επελέγησαν ως δείγματα σε σχέση με τα υποβληθέντα βελτιωμένα προγράμματα.
2. Μόνο τα σκάφη που επελέγησαν για τα σχέδια δειγματοληψίας και τα οποία έχουν συμμετάσχει μέχρι τη λήξη των υποβληθέντων βελτιωμένων προγραμμάτων που προβλέπονται για το 2006, θα έχουν δικαίωμα κατανομής πρόσθετων ημερών που προβλέπονται στο άρθρο 1.
Άρθρο 3
Δύο μήνες μετά τη λήξη των υποβληθέντων βελτιωμένων προγραμμάτων για το έτος 2006, οι Κάτω Χώρες και το Ηνωμένο Βασίλειο υποβάλουν στην Επιτροπή έκθεση για τα αποτελέσματα των προγραμμάτων όσον αφορά τα καλυπτόμενα είδη και περιοχές.
Άρθρο 4
Η παρούσα απόφαση απευθύνεται στο Βασίλειο των Κάτω Χωρών και στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
Βρυξέλλες, 8 Φεβρουαρίου 2007.

Labels: 18
6